Bjørn Elmquist (RV), 1998-02-04:
Det at adoptere udenlandske børn, få dem til Danmark, mener vi i Det Radikale Venstre er en ordning, der er udmærket.
Vi ser den gerne fortsat; jeg vil ikke sige genoplivet, for den har været i live hele tiden, men i hvert fald med en fornyet livskraft, en fornyet bærekraft, og det mener vi dette forslag tjener til. Vi synes også, det er vigtigt, at vi i vores samfund, i den form for samfund, som vi i mit parti gerne ser, hvor vi ikke nødvendigvis ser ens ud alle sammen, har folk, der ser helt anderledes ud end den typiske dansker med leverpostejfarvet hår og gråblå øjne, at vi har nogen, der taler lige så flydende dansk og er lige så danske helt ind til marv og ben stort set, men som altså ser anderledes ud.
Det vil være en styrke og en dimension i vores samfund.
Det har flere ordførere allerede gjort, og jeg tror, at alle, der er til stede, de fleste i hvert fald, har læst lovforslaget igennem, så det er der ikke noget formål i, men jeg vil fremhæve, at vi ser dette med et kursus, med mellemfasen, med fase 2, som en vigtig nyskabelse.
Jeg har hæftet mig ved det brev, som vi vist alle sammen har fået fra Landsforeningen Adoption og Samfund.
Der er flere af de tidligere ordførere, som har været inde på det.
Der er jo både roser og ris i brevet; der er venlige - sådan opfatter jeg det - konstruktive, men også kritiske bemærkninger i det.
Jeg skal lige komme ind på noget af det, som hr. Bruno Jerup før var inde på i sin korte bemærkning til hr. Bendt Bendtsen, nemlig hvordan man nu sikrer sig, at det her ikke bare blev det samme som hidtil bare med et kursus lagt oven i eller lagt ind i hele forløbet.
Her fremgår det jo af forslaget med tilhørende bemærkninger, at afslag i fase 3-undersøgelser skal have undtagelsens karakter.
Det står der direkte, og de må jo være anbragt på en sådan måde, at også andre har fået øje på dem, for i skrivelsen den 1. februar fra Adoption og Samfund, står der i bilaget: »Der er formuleret intentioner om, at det skal have undtagelsens karakter, at der gives afslag på tredje fases undersøgelser, og der lægges op til, at der skelnes mellem godkendelseskriterier i fase 3 og undersøgelseskriterier i forhold til den socialrapport, afgiverlandet skal modtage.« Så den er altså gået rent ind på lystavlen hos nogle.
Det er muligt, at der undervejs i udvalgsbehandlingen vil vise sig et ønske i udvalget om at klargøre det.
Om det ligefrem skal stå i de pågældende paragraffers bemærkninger, eller om det skal ind i lovteksten, kan jeg ikke stå her og tage stilling til.
om, hvordan de synes, det i givet fald skal klargøres.
Men at intentionerne er der, og at der også er andre uden for Christiansborg, der har fået øje på dem, kan vi ikke være i tvivl om.
Der er også nogle, der har været inde på det med betalingen, og jeg må da som repræsentant for et af regeringspartierne sige, at det har vi også endevendt i vores drøftelser forud for lovforslagets fremlæggelse.
Vi har da set på, hvad det i øvrigt - om jeg så må sige - koster at få et barn, hvis man ikke kan få det på den traditionelle måde eller gammeldags manér.
Og vi har set på, hvad det koster, hvis man skal ind i en IVF-behandling, in vitro fertilisation, hvor man får reagensglasbørn, eller hvad det nu hedder i folkemunde.
Vi mener, at dér, hvor vi er endt med egenbetalingen til kursusdeltagelsen, er der et stort set tilsvarende niveau for de to måder at få et barn på, som jeg her taler om.
Vi håber, at vi kan få en konstruktiv og hurtig udvalgsbehandling.
Der er efterhånden mange ting, der skal igennem Retsudvalget i det her forår.
Vi håber, at vi kan nå det, så vi får det her vedtaget inden den 7. maj, uden at vi laver hastværksarbejde af den grund.